2. ปัจจัยความเสี่ยง

บริษัทตระหนักถึงความสำคัญของการบริหารความเสี่ยงซึ่งเป็นปัจจัยที่สำคัญที่จะช่วยส่งเสริมให้
บรรลุเป้าหมายขององค์กร จึงได้มีการจัดตั้งคณะกรรมการบริหารความเสี่ยง
ทำหน้าที่นำเสนอนโยบายและกรอบการบริหารความเสี่ยง
เพื่อให้เกิดความตระหนักและเข้าใจในความสำคัญของการบริหารความเสี่ยง
และสามารถนำไปปฏิบัติได้ นอกจากนี้
บริษัทได้จัดตั้งคณะกรรมการอำนวยการบริหารการดำเนินธุรกิจ
อย่างต่อเนื่อง
เพื่อรับผิดชอบในการกำหนดนโยบายและแนวทางปฏิบัติเพื่อป้องกันความเสี่ยงจากการหยุดชะงักทางธุรกิจอันเนื่องมาจากอุบัติภัย
ภัยธรรมชาติ และ/หรือ เหตุการณ์อื่น ๆ ที่ไม่สามารถคาดการณ์ได้

อย่างไรก็ตาม การดำเนินธุรกิจของบริษัทต้องเผชิญกับความไม่แน่นอนและความเสี่ยงต่าง ๆ
โดยปัจจัยความเสี่ยงหลัก ๆ ของบริษัทมีดังนี้

1. ความเสี่ยงด้านกลยุทธ์

ความเสี่ยงจากความพร้อมของบุคคลากรในการรองรับการเติบโตขององค์กร

บริษัทและกลุ่มบริษัท (บีเจซี) มีการดำเนินธุรกิจที่หลากหลาย มีการขยายการลงทุนในธุรกิจใหม่ ๆ
ตลอดจนการขยายการลงทุนในต่างประเทศอย่างต่อเนื่อง
อาจส่งผลกระทบให้บีเจซีไม่สามารถพัฒนาศักยภาพของบุคคลากรทั้งในด้านความเชี่ยวชาญ
และประสบการณ์ได้ทันต่อการเจริญเติบโตขององค์กรและความซับซ้อนของธุรกิจที่เพิ่มขึ้น
ตลอดจนไม่สามารถสรรหาบุคคลากรให้เพียงพอต่อความต้องการทางธุรกิจ
ที่เพิ่มขึ้น

การบริหารความเสี่ยง

-   พัฒนาระบบการบริหารทรัพยากรบุคคลอย่างต่อเนื่อง
    โดยปรับปรุงระบบบริหารผลการปฏิบัติงานและการประเมินผลงาน
    รวมทั้งปรับปรุงระบบการให้รางวัลและผลตอบแทนแบบการจ่ายค่าตอบแทนตาม
    ผลการปฏิบัติงานผ่านระบบตัวชี้วัดผลงานที่ชัดเจน

-   ดำเนินโครงการพัฒนาผู้นำ เพื่อเตรียมการสร้างผู้นำรุ่นใหม่ในอนาคต
    นอกจากนี้ยังมีการจัดทำแผนพัฒนารายบุคคล
    เพื่อให้มั่นใจว่าบีเจซีจะมีผู้บริหารที่มีคุณภาพและเพียงพอรองรับต่อการเจริญเติบโต
    ทางธุรกิจของบีเจซีอย่างต่อเนื่อง

-   วางแผนการเตรียมบุคคลากรในระยะยาวอย่างเป็นระบบ
    เพื่อสร้างโอกาสในการเติบโตก้าวหน้า ในวิชาชีพ
    ทั้งในระดับผู้บริหารระดับสูงผ่านระบบผู้สืบทอดตำแหน่ง
    พนักงานผู้มีความสามารถและศักยภาพที่โดดเด่นผ่านระบบ Talent Manager
    และการรับพนักงานใหม่เพื่อการเตรียมเป็นผู้บริหารรุ่นใหม่ในอนาคตผ่านระบบ Management
    Trainee เพื่อเตรียมความพร้อมของผู้นำรุ่นใหม่ในการ
    สานต่อความเจริญเติบโตทางธุรกิจของบีเจซีอย่างต่อเนื่อง

2. ความเสี่ยงด้านปฏิบัติการ

2.1 ความเสี่ยงจากการขาดแคลนวัตถุดิบและราคาวัตถุดิบปรับตัวสูงขึ้น

การผลิตของบีเจซีจะสามารถทำได้เมื่อมีอุปทานของวัตถุดิบอย่างเพียงพอในแต่ละช่วงเวลาสำหรับ
การผลิต แต่เนื่องจากปัจจัยต่าง ๆ เช่น ภาวะเศรษฐกิจโลก สภาพภูมิอากาศ อุบัติภัย
และภัยธรรมชาติ อาจส่งผลกระทบให้วัตถุดิบหลักบางประเภทที่จำเป็นต่อการผลิต
เกิดการขาดแคลนและราคาปรับตัวสูงขึ้น ซึ่งส่งผลกระทบต่อต้นทุนการผลิตของบีเจซีอย่างมาก

การบริหารความเสี่ยง

-   ติดตามการเคลื่อนไหวของปัจจัยที่ส่งผลกระทบต่อราคาวัตถุดิบอย่างใกล้ชิด

-   วางแผนการจัดซื้อทั้งในด้านปริมาณและราคาอย่างเหมาะสม เพื่อให้ได้ต้นทุนต่อหน่วยลดลง
    รวมทั้งบริหารการจัดเก็บสินค้าและวัตถุดิบให้อยู่ในระดับที่เหมาะสม

-   คัดเลือกผู้ขายเพื่อเป็นคู่ค้าทางธุรกิจร่วมกันในระยะยาว และจัดหาผู้ขายรายใหม่อย่างต่อเนื่อง
    เพื่อป้องกันความเสี่ยงจากการขาดแคลนวัตถุดิบจากผู้ขายหลักในปัจจุบัน

-   พัฒนาการผลิตโดยใช้วัตถุดิบอย่างมีประสิทธิภาพและใช้วัตถุดิบทางเลือกอื่นเพื่อทดแทน
    รวมทั้งเตรียมการรับมือในกรณีที่เกิดภาวะขาดแคลนหรือการผันผวนด้านราคา

-   ใช้ตราสารอนุพันธ์ทางการเงินเพื่อป้องกันความเสี่ยงจากราคาวัตถุดิบปรับตัวสูงขึ้น
    โดยบีเจซีไม่มีนโยบายในการดำเนินการค้าตราสารอนุพันธ์ทางการเงินเพื่อวัตถุประสงค์ในการเก็งกำไร

2.2 ความเสี่ยงจากการลงทุนในต่างประเทศ

ปัจจุบันบีเจซียังคงขยายธุรกิจไปในต่างประเทศอย่างต่อเนื่อง
โดยความเสี่ยงจากการขยายการลงทุน
ไปยังต่างประเทศขึ้นอยู่กับปัจจัยหลายประการ ได้แก่ ภาวะเศรษฐกิจของประเทศที่ไปลงทุน รวมถึง
ประเทศคู่ค้า การเปลี่ยนแปลงด้านการปกครอง นโยบายสนับสนุนการลงทุน
กฎหมายและกฎเกณฑ์ด้านภาษีและด้านอื่น ๆ ที่เกี่ยวข้องกับการลงทุน
รวมทั้งความผันผวนของอัตราแลกเปลี่ยน เป็นต้น
หากมีเหตุการณ์ใดเหตุการณ์หนึ่งเกิดขึ้นอย่างมีนัยสำคัญต่อการดำเนินธุรกิจในประเทศนั้น ๆ
บีเจซีอาจมีผลกระทบต่อรายได้และกำไรจากการลงทุนในต่างประเทศนั้นด้วย

การบริหารความเสี่ยง

-   ศึกษาและวิเคราะห์ในรายละเอียดด้านกฎหมาย นโยบายของรัฐ และประเด็นต่าง ๆ ด้านภาษี
    รวมถึงปัจจัยอื่น ๆ ที่เกี่ยวข้อง เพื่อประเมินผลกระทบที่อาจเกิดขึ้นต่อธุรกิจ

-   มีการจัดทำการสอบทานธุรกิจ และการศึกษาความเป็นไปได้อย่างละเอียด
    ก่อนที่จะตัดสินใจลงทุน

-   พัฒนาศักยภาพของบุคลากร เพื่อรองรับการขยายการดำเนินงานและการลงทุนในต่างประเทศ
    รวมทั้งปรับปรุงระบบบริหารค่าตอบแทนสำหรับพนักงานประจำต่างประเทศ
    เพื่อสร้างแรงจูงใจในการออกไปปฏิบัติงานต่างประเทศ

2.3 ความเสี่ยงจากผลการดำเนินงานของบริษัทในกลุ่ม
ซึ่งเป็นส่วนหนึ่งของผลการดำเนินงานของบริษัท

จากการที่บริษัทมีการขยายการลงทุนในธุรกิจต่าง ๆ ทั้งในประเทศและต่างประเทศอย่างต่อเนื่อง
โดยลงทุนในธุรกิจเกี่ยวเนื่องใหม่ ๆ การซื้อหรือการควบรวมกิจการ และการร่วมลงทุน
ทำให้ผลการดำเนินงานของบริษัทส่วนหนึ่งขึ้นอยู่กับผลการดำเนินงานของบริษัทในกลุ่ม ทั้งนี้
บริษัทในกลุ่มอาจต้องเผชิญกับภาวะเศรษฐกิจที่ผันผวน ราคาวัตถุดิบปรับตัวสูงขึ้น
มีคู่แข่งทางการค้าเพิ่มขึ้น ตลอดจนการปฏิบัติตามกฎหมายและข้อบังคับต่าง ๆ เป็นต้น
ปัจจัยที่กล่าวมาอาจส่งกระทบต่อผลประกอบการและฐานะทางการเงินของบริษัท

การบริหารความเสี่ยง

-   จัดโครงสร้างตามประเภทกลุ่มธุรกิจ เพื่อความชัดเจนและมีประสิทธิภาพในการดำเนินงาน
    สามารถระบุและจัดการความเสี่ยงของกลุ่มธุรกิจได้อย่างมีประสิทธิภาพมากขึ้น

-   ศึกษาการขยายการลงทุนในธุรกิจที่มีความใกล้เคียงกัน หรือธุรกิจต่อเนื่อง
    ให้มีความเชื่อมโยงกัน เพื่อสร้างมูลค่าเพิ่ม ลดต้นทุน
    และเพิ่มศักยภาพในการแข่งขันในตลาดโลก

-   บริหารจัดการองค์กรโดยยึดหลักการกำกับดูแลกิจการที่ดี
    เพื่อเป็นพื้นฐานในการเติบโตอย่างยั่งยืน

3. ความเสี่ยงด้านการเงิน

3.1 ความเสี่ยงด้านอัตราแลกเปลี่ยน

จากการที่บีเจซีมีการนำเข้าวัตถุดิบและสินค้ารวมถึงการส่งออกสินค้าไปจำหน่ายในต่างประเทศ
ทำให้ต้องเผชิญกับความเสี่ยงจากการผันผวนของอัตราแลกเปลี่ยน
โดยหากเงินบาทอ่อนค่าลงเมื่อเทียบกับเงินตราต่างประเทศจะส่งผลต่อต้นทุนของบีเจซี
ในขณะที่หากเงินบาทแข็งค่าขึ้นเมื่อเทียบกับเงินตราต่างประเทศก็จะส่งผลกระทบต่อยอดขายของบีเจซีอย่างมีนัยสำคัญ

การบริหารความเสี่ยง

บีเจซีมีการบริหารความเสี่ยงด้านอัตราแลกเปลี่ยน โดยการใช้เครื่องมือทางการเงิน อาทิ
การซื้อขายเงินตราต่างประเทศล่วงหน้า (Forward)
เพื่อป้องกันความเสี่ยงด้านรายจ่ายและรายรับที่เป็นเงินสกุลต่างประเทศ
 โดยแนวทางการบริหารความเสี่ยงจะต้องสอดคล้องกับนโยบายทางการเงินของบีเจซีด้วย

3.2 ความเสี่ยงด้านอัตราดอกเบี้ย

จากการที่บีเจซีมีแผนขยายธุรกิจเพื่อการเติบโตอย่างต่อเนื่อง 
จึงจำเป็นต้องมีการระดมเงินทุนเพื่อใช้ในการลงทุนในโครงการต่าง ๆ ในอนาคต
โดยเฉพาะการกู้ยิมจากสถาบันการเงินต่าง ๆ หรือการออกหุ้นกู้
ดังนั้นจึงเป็นเรื่องที่หลีกเลี่ยงไม่ได้ที่บีเจซีจะต้องเผชิญกับการผันผวนของอัตราดอกเบี้ยในตลาดการเงิน
ซึ่งอาจจะส่งผลกระทบให้ต้นทุนทางการเงินของบีเจซีสูงขึ้น

การบริหารความเสี่ยง

เพื่อลดผลกระทบจากความผันผวนของอัตราดอกเบี้ยในตลาดการเงินที่อาจเกิดขึ้นและจากอัตราดอกเบี้ยในตลาดการเงินที่อาจปรับตัวสูงขึ้นในช่วงระยะเวลาที่บีเจซีประสงค์จะกู้ยืมเงิน
บีเจซีมีแนวทางที่ดำเนินการ ดังนี้

-   ทบทวนโครงสร้างหนี้ที่มีอัตราดอกเบี้ยคงที่และหนี้ที่มีอัตราดอกเบี้ยลอยตัว อย่างสม่ำเสมอ
    โดยพิจารณาปรับเปลี่ยนสัดส่วนหนี้ในทั้งสองส่วนดังกล่าวให้อยู่ในระดับที่เหมาะสมและสอดคล้องกับสภาวะความต้องการใช้เงินทุนของบีเจซี
    และสภาวะและแนวโน้มอัตราดอกเบี้ยในแต่ละช่วงเวลา

-   ป้องกันความเสี่ยงด้านอัตราดอกเบี้ยโดยใช้เครื่องมือทางการเงิน  เช่น  Interest Rate
    Swap โดยคำนึงถึงความเหมาะสมและสอดคล้องกับสถานการณ์ในขณะใดขณะหนึ่ง
    เพื่อช่วยลดต้นทุนและความเสี่ยงทางด้านอัตราดอกเบี้ยของบีเจซี

-   ศึกษาทางเลือกในการกู้ยิมในรูปแบบต่าง ๆ
    เพื่อช่วยในการบริหารต้นทุนทางการเงินให้อยู่ในระดับที่เหมาะสมกับธุรกิจ 
    โดยแนวทางการบริหารความเสี่ยงจะต้องสอดคล้องกันนโยบายทางการเงินของบีเจซี

4. ความเสี่ยงด้านการปฏิบัติตามกฎหมาย และระเบียบข้อบังคับ

ความเสี่ยงจากการประกาศใช้กฎหมายหรือข้อบังคับที่มีผลกระทบต่อการดำเนินธุรกิจ

บีเจซีมีหน้าที่ที่ต้องปฏิบัติให้สอดคล้องกับกฎหมาย นโยบายจากภาครัฐ และระเบียบข้อบังคับของ
ทางราชการหลายหน่วยงาน อาทิ พ.ร.บ.คุ้มครองผู้บริโภค พ.ร.บ.อาหารและยา พ.ร.บ.
ความรับผิดต่อความเสียหายที่เกิดขึ้นจากสินค้าไม่ปลอดภัย พ.ศ. 2551
ประกาศคณะกรรมการป้องกันและปราบปรามการทุจริตแห่งชาติ เรื่อง
หลักเกณฑ์และวิธีการจัดทำและแสดงบัญชีรายการรับจ่ายของโครงการที่บุคคลหรือนิติบุคคลเป็นคู่สัญญากับหน่วยงานของรัฐ
พ.ศ.2554 เป็นต้น ทั้งนี้ การประกาศใช้กฎหมายหรือข้อบังคับต่าง ๆ
อาจส่งผลกระทบต่อการดำเนินธุรกิจ ความเชื่อมั่นและชื่อเสียงของบริษัท อย่างไรก็ตาม
บริษัทยังไม่เคยมีกรณีพิพาทใด ๆ ที่สำคัญจากการไม่ปฏิบัติตามกฎหมายหรือข้อบังคับต่าง ๆ

การบริหารความเสี่ยง

-   มีหน่วยงานให้คำปรึกษา เสนอแนะ ตลอดจนให้ความเห็นในประเด็นต่าง ๆ
    ที่เกี่ยวข้องกับกฎหมายและระเบียบข้อบังคับของทางราชการ
    เพื่อให้มั่นใจว่าการปฏิบัติงานของบีเจซีสอดคล้องกับกฎเกณฑ์ของทางราชการ

-   พัฒนาคุณภาพของสินค้าอย่างต่อเนื่อง และสร้างความสัมพันธ์ที่ดีต่อลูกค้าและผู้ขายสินค้า
    รวมถึงสื่อสารเพื่อสร้างความเข้าใจและตระหนักในเรื่องคุณภาพของสินค้าให้กับพนักงาน
    ตลอดจนเปิดช่องทาง
    การรับแจ้งปัญหาและข้อร้องเรียนต่าง ๆ จากลูกค้า

-   ส่งเสริมให้กรรมการ ผู้บริหาร และพนักงานปฏิบัติตามจรรยาบรรณทางธุรกิจ เรื่อง
    แนวปฏิบัติที่ดีเกี่ยวกับการปฏิบัติตามกฎหมาย เพื่อเสริมสร้างความโปร่งใสในการดำเนินงาน